Annelien se kombuis: Spesery-en-neut-fluweelkoek | Maroela Media
Spesery-en-neut-fluweelkoek (Foto: Annelien Pienaar)
Die koek word met min of geen versiersel nie bedien omdat dit so heerlik gebalanseerd soet en klam is.
Toe ek hierdie resep ontwikkel het, was die gedagte om 'n oop en sagte struktuur aan 'n tradisionele botterkoek te gee; daarmee saam was ek lus vir 'n klappergeur en ook 'n bietjie neutmeel by vir ekstra vogtigheid. Die olies in die neute en klapper sypel uit as dit verhit word tydens die bakproses en gee vir ons een dekadente, heerlike sagte smelt-in-die-mond-krummel.
Lewer 1 groot ringkoek, 12 kolwyntjies (bak vir 25 min) of 2 piesangbrood-grootte broodjies (bak vir 35 min).
5 ekstragroot eiers, geskei en by kamertemperatuur
400 g (2 k) witsuiker
250 g (1 k plus 2 e) botter by kamertemperatuur (of bakkersmargarien met 'n 80%-vetinhoud)
1 k karringmelk/kefir/ongegeurde jogurt
1 k pekanneute, fyn gekap (amper so fyn soos pekanneutmeel, maar nog hier en daar 'n growwigheid)
3 knippies sout
Voorverhit oond tot 170 °C en smeer 'n ringkoekpan.
Klits die eierwitte met die kremetart tot punte vorm. Hou eenkant.
Wenk: Die eierwitte is gereed sodra die menger se spaan se merkies wys in die meringue – stop dan dadelik. Elke menger en handelsmerk werk anders; so staan by jou menger en hou dit dop vir hierdie stap. Eierwitte wat te styf geklits word, is jou grootste vyand as dit kom by struktuurprobleme.
Klits die suiker en botter eers teen 'n stadige spoed vir 2 minute totdat dit goed gemeng is om te voorkom dat die botter uit die bak skiet. Verhoog die spoed van die menger en verroom vir 5-8 minute op matige spoed. Sodra die mengsel mooi lig is, voeg al die eiergele by en klits weer goed deur vir ongeveer 3 minute tot lig en donsig.
Voeg die geursel by en klits weer goed deur.
Sif die koekmeel, bakpoeier, koeksoda, kaneel, gemmer, neutmuskaat en sout saam. Roer die klapper en neute by die meelmengsel, hou eenkant.
Meng die karringmelk by die verroomde eier-en-suikermengsel en roer goed deur.
Meng die meelmengsel by en roer goed deur met 'n deegskraper. Vou die eierwitte in en skep in voorbereide panne.